KIRJALLINEN KYSYMYS E-1981/00 esittäjä(t): Freddy Blak (PSE) neuvostolle. Autonkuljettajien työaikasäännöt.



Virallinen lehti nro 089 E , 20/03/2001 s. 0123 - 0124



KIRJALLINEN KYSYMYS E-1981/00 esittäjä(t): Freddy Blak (PSE) neuvostolle (21. kesäkuuta 2000) Aihe: Autonkuljettajien työaikasäännöt Erään kansainvälisen tutkijaryhmän tutkimukset osoittavat, että väsymys on syynä paljon useampiin Euroopan maanteillä tapahtuviin onnettomuuksiin, kuin tähän mennessä on uskottu. Väsyneet kuljettajat aiheuttavat vuosittain noin 100 000 liikenneonnettomuutta. Tutkimus osoittaa, että väsymyksen aiheuttamien onnettomuuksien syynä ei ensisijaisesti ole työajan pituus, vaan vuorokauden aika sekä se, miten kauan heräämisen jälkeen on oltu jalkeilla ja kuinka pitkään sitä ennen on nukuttu. On näin ollen erittäin tärkeää saada aikaan eurooppalaisten autonkuljettajien lepotaukoja koskevat säännöt. Autonkuljettajien ajo- ja lepoaikoja säännellään nykyisin usealla direktiivillä jotka kuitenkaan eivät ole kaiken kattavia. Uusi direktiiviehdotus kuljettajien työajasta on tällä hetkellä (liikenneministerien) neuvostossa. Milloin neuvotteluja jälleen jatketaan, niin että kaikkiin kuljettajiin voitaisiin soveltaa yhtä direktiiviä? Mitä aiotaan tehdä, jotta kolmansien maiden autonkuljettajiin voitaisiin mahdollisimman pian ryhtyä soveltamaan samoja määräyksiä? Vastaus (23. lokakuuta 2000) Tällä hetkellä kaikkiin yhteisön alueella tavarakuljetuksia suorittaviin kuljettajiin sovelletaan samoja ajo- ja lepoaikoja, toisin sanoen asetuksessa (ETY) N:o 3820/85 säädettyjä yhteisiä sääntöjä(1) Asetuksen mukaan jäsenvaltioilla on mahdollisuus laatia tiukempia sääntöjä sovellettavaksi kansallisessa liikenteessä. Kuljettajat, jotka ovat sellaisten kolmansien maiden kansalaisia, jotka ovat allekirjoittaneet eurooppalaisen sopimuksen kansainvälisessä maantieliikenteessä toimivien ajoneuvojen miehistöjen työstä (AETR), soveltavat vastaavia määräyksiä. Tietyistä työajan järjestämistä koskevista seikoista annetun direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja 22. kesäkuuta 2000 annetussa direktiiviss(2) 2 säädetään, että joitakin muutetun direktiivin säännöksiä sovelletaan liikkuviin työntekijöihin maantie-, lento-, joki- ja järviliikenteessä sekä merikalastuksessa, erityisesti niitä, joiden tarkoituksena on taata riittävät lepoajat, 48 tunnin viikoittainen enimmäistyöaika, neljän viikon palkallinen vuosiloma sekä terveys- ja turvallisuustarkastukset. Työajan määrittely on jätetty jäsenvaltioille. Komission marraskuussa 1998 esittämää maantieliikennettä koskevaa erityisdirektiiviehdotusta tarkastellaan parhaillaan neuvoston elimissä. Lisäksi komission on antanut Euroopan parlamentille ja neuvostolle 22. kesäkuuta 2000 tiedonannon tarvittavista toimista tieliikenteen turvallisuus- ja kilpailu- sekä taloudellisia ja sosiaalisia tekijöitä koskevan kokonaisvaltaisen ja johdonmukaisen politiikan luomiseksi. Tiedonannossa käsitellään myös kuljettajien työajan järjestämistä. Neuvosto on juuri aloittanut kyseisen tiedonannon käsittelyn tilanteessa, jossa on ajauduttu umpikujaan direktiiviehdotuksen käsittelyssä. (1) Tieliikenteen sosiaalilainsäädännön yhdenmukaistamisesta 20 päivänä joulukuuta 1985 annettu neuvoston asetus (ETY) N:o 3820/85 (EYVL L 380, 31.12.1985, s. 1). (2) Ei ole vielä julkaistu Euroopan yhteisöjen virallisessa lehdessä.